Din il-gazzetta tista' tikkonferma li l-Korporazzjoni għas-Servizzi tal-Ilma (WSC) se tkun qed tinvesti xejn inqas minn investiment totali ta' €36 miljun fi proġett hekk imsejjaħ New Water u li bih, madwar 7 miljun metru kubu jew 33% tad-dranaġġ qed jiġi ttrattat fl-impjanti li għandna diġà, se jkun qed jinbidel f'ilma ġdid (new water) ta' kwalità għolja li jkun jista' jintuża għall-agrikoltura, l-industrija u l-landscaping. Fil-fatt, proprju nhar l-Erbgħa li għadda, il-Ministru Konrad Mizzi għamel referenza għal dan il-proġett innovattiv għall-aħħar fil-Parlament, tant li ddeskrivieh bħala wieħed rivoluzzjonarju, hekk kif pajjiżna se jkun biss it-tielet pajjiż madwar id-dinja kollha, proprju wara l-Iżrael u Singapore, li se jkollu tali teknoloġija fejn jidħol it-trattament tad-dranaġġ. Din il-gazzetta hija infurmata wkoll li l-instlazzjoni attwali ta' dan il-proġett ingħatat bidu fis-sajf li għadda u li dan l-ilma ta' kwalità għolja mistenni li jibda jiġu pproduċut fit-tieni nofs ta' din is-sena. Fid-dawl ta' dan kollu, il-gazzetta KullĦadd tkellmet maċ-Chairman ta' din l-entità William Wait fejn filwaqt li kkonferma li l-investiment totali huwa dak ta' €36 miljun, huwa spjega x'se jkunu l-għanijiet ta' dan il-proġett, fiex se jkun qed jikkonsisti, kif ukoll x'se jkunu l-gwadanji tal-pajjiż b'mod ġenerali. Teknoloġija avvanzata u innovattiva Iċ-Chairman tal-WSC spjega li dan il-proġett jikkonsisti f'tindif tad-dranaġġ ittrattat li bħalissa qed imur fl-baħar. Wait spjega li dan il-likwidu se jkun ittrattat fi tliet fażijiet differenti – l-ultrafiltrazzjoni, l-ożmożi inversa u ossidifikazzjoni avvanzata. "Dan il-proċess mistenni li jipproduċi 7 miljun metru kubu ta' ilma ta' kwalità għolja minn tliet impjanti, u li b'hekk ikun jista' jintuża għall-agrikoltura, l-industrija u għal-landscaping," spjega ċ-Chairman tal-WSC. It-tliet impjanti msemmija jinsabu f'Ta' Barkat, limiti tax-Xgħajra, iċ-Ċumnija, limiti tal-Mellieħa, kif ukoll f'Ras il-Ħobż, limiti ta' Għajnsielem f'Għawdex. Investiment maqsum f'żewġ proġetti Mitlub jikkummenta dwar kif se jkunu qed jintużaw u jitqassmu l-fondi ta' €36 miljun, Wait fisser li madwar €20 miljun minnhom se marru għal dawn l-imsemmija tliet impjanti, filwaqt li s-€16-il miljun l-ieħor se jkun investiet f'estensjoni tan-network. "L-investiment għal dawn l-impjanti huwa ta' madwar €20 miljun, filwaqt li l-investiment għall-estensjoni tan-network, xi ħaġa li kienet diġà ppjanata minn qabel, huwa stmat li jlaħħaq is-somma ta' €16-il miljun oħra. Huwa ppjanat li dan l-investiment tal-aħħar huwa ppjanat li jkopri żona ta' madwar 1,200 ettaru f'Malta u Għawdex," sostna ċ-Chairman Wait. Benefiċċju għall-bdiewa Mistoqsi dwar għand min se jkun qed imur dan l-ilma li se jkun qed jiġi ffrankat u kif dan beħsiebu jiġi użat, Wait spjega li għall-bidu qed ikun ippjanat li se jkun hemm għadd ta' filling points imferrxa madwar Malta u Għawdex, fejn il-bdiewa se jkunu jistgħu jtellgħu l-ilma u jużawh skont il-bżonnijiet tagħhom. Kien hawnhekk li Wait reġa' għamel aċċenn għall-investiment ta' €16-il miljun u mill-ġdid sostna li l-ħsieb wara dan il-proġett huwa li jkun stabbilit network magħmul b'sistema apposta ta' pajpijiet, bl-għan li jtejjeb l-aċċessibbiltà għal dan l-ilma billi ssir estensejoni tiegħu u b'hekk jilħaq kemm jista' jkun bdiewa possibbli. B'mod ġenerali, Wait sostna li dan il-proġett se jkun qed iwessa' u jsaħħaħ il-bażi nazzjonali tar-riżorsa tal-ilma billi jipprovdi opportunijiet biex dan l-ilma ma jinħeliex u jintuża għall-iskopijiet tal-agrikoltura u għal dawk kummerċjali. "Permezz ta' dan il-proġett innovattiv mhux biss se nkunu qed nużaw l-ilma b'mod aktar sostenibbli, iżda se jkun qed jgħin biex titnaqqas l-estrazzjoni tal-ilma minn taħt l-art," temm jgħid iċ-Chairman tal-WSC. Tenders għal-landscaping f'Ta' Barkat fil-jiem li ġejjin Kien proprju ftit tal-jiem ilu li fil-Parlament il-Ministru Mizzi ħabbar investiment ulterjuri mill-WSC ta' €2 miljuni fi proġett ta' landscaping fl-impjant Ta' Barkat, liema investiment hu possibbli minħabba l-qligħ li għamlet l-istess korporazzjoni fi żmien tliet snin. Fil-fatt, it-tenders għal dan il-landscaping mistennija li jiġu ppubblikati fil-jiem li ġejjin. Permezz ta' dan l-investiment, l-impjant Ta' Barkat fix-Xgħajra mistenni jara bidla drastika li se twassal biex ikunu indirizzati l-ilmenti li r-residenti tal-madwar ilhom jagħmlu għal numru ta' snin, però li dejjem waqgħu fuq widnejn torox. Dan il-proġett mhuwiex marbut biss mad-dehra, iżda se jsir b'tali mod li bih ir-riħa minflok tinfirex u tmur lejn ir-residenti, se tkun qed titla' 'l fuq. Mistennija aktar proġetti Huwa mistenni wkoll li l-WSC se tkun qed tara li jkun indirizzat b'serjetà l-proċess ta' kif jiġi ttrattat id-dranaġġ kif ukoll b'ħidma mas-Segretarjat Parlamentari responsabbli mill-agrikoltura jinstabu modi biex ikun indirizzat l-iskart tal-għelieqi li ħafna drabi jispiċċa fis-sistema tad-dranaġġ. Proġett ieħor li qed taħdem fuqu l-WSC huwa dak li jinstabu modi biex titnaddaf aħjar il-fossa fejn jinġema' d-dranaġġ, liem proġett huwa wieħed estensiv tant li warajh hemm erba' snin ta' studju u analiżi. Dan il-proġett tħalla fuq l-ixkaffa minn amministrazzjoni Nazzjonalista li għażlet li toqgħod b'idejha fuq żaqqha u ma tagħmel xejn dwaru. Madankollu, fid-dawl tal-fatt li l-WSC reġgħet għamlet il-qligħ għall-ewwel darba wara għadd ta' snin, issa huwa ċ-ċans li proġetti ambjentali bħal dawn li jaffettwaw lill-pubbliku b'mod dirett ikunu mwettqa.